SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2011 /* JOIN/2012/010 final */





SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2011 Úvod Európska únia a jej členské štáty od odovzdania Macaa pevninovej Číne pred 12 rokmi pozorne sledujú politický a hospodársky vývoj v osobitnej administratívnej oblasti (ďalej len „OAO“) Macao. V záujme splnenia záväzku voči Európskemu parlamentu z roku 1999 sa predkladá táto výročná správa o tamojšom vývoji. Toto je desiata správa a týka sa roku 2011. Vzťahy Európskej únie s Macaom sú založené na spoločných hodnotách, európskom dedičstve a spoločnom záujme v oblastiach, ako je hospodárstvo, životné prostredie, vzdelávanie a kultúra. Počas roku 2011 sa bilaterálne vzťahy ďalej rozvíjali v rámci dohody o obchode a spolupráci podpísanej v roku 1992. Európska únia oceňuje uspokojivé vykonávanie politiky „jedna krajina, dva systémy“ v roku 2011 v súlade so základným zákonom OAO Macao; základné práva a slobody obyvateľov Macaa sa dodržiavajú. Európska únia dúfa, že v Macau nastane ďalší badateľný pokrok smerom k väčšej demokracii v rámci jeho základného zákona a v súlade s vôľou jeho ľudu. Politický vývoj Rok 2011 bol pre Fernanda Chui druhým rokom vo funkcii najvyššieho výkonného predstaviteľa Macaa. Vo svojom výročnom politickom prejave, ktorý predniesol 15. novembra, Fernando Chui zdôraznil, že prioritou jeho vlády zostáva aj naďalej zlepšenie života obyvateľov Macaa. Spomenul aj opatrenia zamerané na diverzifikáciu ekonomiky Macaa. Po prvýkrát načrtol aj plán politických reforiem, ktoré by mali byť zavádzané kontinuálnym a usporiadaným spôsobom. Vláda OAO Macao požiadala 17. novembra Stály výbor Národného ľudového kongresu o výklad základného zákona, ktorý by umožnil úpravu metódy ustanovenia piateho zákonodarného zhromaždenia v roku 2013, ako aj metódy výberu najvyššieho výkonného predstaviteľa v roku 2014. Po tom, ako boli koncom roka 2011 ozrejmené procedurálne aspekty, začala ministerka pre správu a spravodlivosť Florinda Chan verejné konzultácie s cieľom získať stanovisko verejnosti v otázke zmeny politického systému Macaa. V roku 2011 bolo v Taiwane otvorené macajské hospodárske a kultúrne stredisko. Takéto stredisko otvoril aj Taiwan v Macau. Cieľom týchto inštitúcií je posilniť vzájomnú spoluprácu medzi Taiwanom a Macaom v oblasti hospodárstva, obchodu, cestovného ruchu a kultúry. Hospodársky vývoj V roku 2011 zaznamenalo Macao značný hospodársky rast. Reálny hrubý domáci produkt sa za prvé tri kvartály zvýšil o 21,8 %[1], k čomu prispeli rýchlo rastúce odvetvia cestovného ruchu a hazardných hier, ako aj oživenie v oblasti investičných výdavkov. Spolu s pretrvávajúcim prílevom turistov vzrástli v roku 2011 aj príjmy z hazardných hier, a to na novú rekordnú úroveň 269 miliárd paták[2], čo je v porovnaní s rokom 2010 nárast o 42 %. V roku 2011 sa počet návštevníkov Macaa zvýšil o 12 %, pričom dosiahol úroveň 28 miliónov turistov – návštevníci z pevninovej Číny sa na celkovom cestovnom ruchu Macaa podieľali 58 % a poskytli tak výrazný stimul rýchlemu ekonomickému rastu Macaa. Macao si udržalo svoje postavenie najväčšieho trhu kasín na svete, ktorého veľkosť teraz výrazne prekračuje jeho najbližších konkurentov. V záujme využitia tohto boomu v oblasti cestovného ruchu developeri plánujú vybudovať v Macau ďalšie turistické strediská s kasínami. V treťom kvartáli 2011 bolo v Macau vo výstavbe, resp. čakalo na kolaudáciu zo strany príslušných úradov celkovo 32 nových hotelových komplexov[3]. Po ich uvedení do prevádzky pribudne k súčasnej kapacite 22 356 hotelových izieb v Macau viac než 24 000 izieb. Vláda OAO Macao oznámila, že v záujme obmedzenia prílišného nárastu počtu kasín bude limitovať v období do konca roka 2013 počet hracích stolov prostredníctvom hornej hranice 5 500 stolov a následne povolí nárast ich počtu len o 3 % ročne. V dôsledku rýchleho rozvoja odvetvia služieb je čoraz akútnejší problém nedostatku pracovných síl. Miera nezamestnanosti klesla v štvrtom kvartáli roku 2011 na 2,1 %, čo predstavuje najnižšiu úroveň za uplynulých desať rokov. Macao na pokrytie potrieb svojho rastúceho hospodárstva čoraz viac využíva pracovné sily a odborné kádre zo zahraničia. Do konca roka 2011 vzrástol počet pracovníkov, ktorí nemajú pobyt v OAO Macao, zo 75 000 na 94 028 , pričom títo pracovníci tvoria 28 % z celkovej pracovnej sily. Podnikový sektor žiada dynamickejšiu a pružnejšiu pracovnoprávnu úpravu, ktorá by napomohla uľahčiť problém nedostatku nekvalifikovaných aj kvalifikovaných pracovných síl. Miera inflácie zaznamenala rýchly rast – z 2,8 % v roku 2010 na 5,8 % v roku 2011. Vláda OAO Macao v záujme zlepšenia životných podmienok obyvateľstva a podpory boja proti inflácii aj naďalej poskytovala všetkým obyvateľom OAO rôzne formy sociálnej podpory a priamu finančnú pomoc. Toto opatrenie sa uplatňuje od roku 2008. Hlavnou výzvou pre Macao je aj naďalej diverzifikácia jeho ekonomiky. Odvetvie hazardných hier sa aj naďalej rýchlo rozvíjalo a stále je v ňom zamestnaných najviac pracovníkov v krajine (21 % z celkovej pracovnej sily v Macau). Daň z hazardu prispela v roku 2011 k fiškálnym príjmom 83,5 %, pričom v roku 2007 k nim prispela 72 %[4]. Určité zlepšenie sa dosiahlo aj v ostatných odvetviach nepatriacich do sektora hazardných hier, napr. pokiaľ ide o odvetvie podnikateľských stretnutí, motivačných akcií, kongresov a výstavníctva, ale aj v oblasti kreatívneho priemyslu a kultúry. Väčšinu opatrení na podporu diverzifikácie macajskej ekonomiky iniciovala vláda OAO, a to aj v prípade veľkých veľtrhov a podnikateľských fór. V uplynulom roku dosiahli dobré výsledky aj hotely, reštaurácie a maloobchodný sektor. Hlavnou prioritou je pre Macao regionálna integrácia. Macao pokračuje v prehlbovaní integrácie s regiónom delty Perlovej rieky a usiluje sa získať postavenie spojovacieho článku medzi Čínou a portugalsky hovoriacimi krajinami prostredníctvom macajského fóra pre hospodársku a obchodnú spoluprácu. Úloha Macaa bola zvýraznená aj prostredníctvom osobitnej kapitoly, ktorá bola tejto oblasti venovaná v rámci čínskeho plánu na 12. päťročnicu. Čína sa zaviazala podporovať Macao v jeho úsilí o vybudovanie si postavenia ako medzinárodného centra cestovného ruchu a oddychu, ako aj platformy pre spoluprácu medzi Čínou a portugalsky hovoriacimi krajinami. Čína takisto podporuje aj diverzifikáciu macajského hospodárstva. Hneď po predložení 12. päťročného plánu v marci 2011 bola podpísaná aj rámcová dohoda o spolupráci medzi provinciou Guangdong a OAO Macao. Cieľom dohody je posilnenie sociálno-ekonomickej integrácie tejto provincie a Macaa, uľahčenie diverzifikácie macajskej ekonomiky a zlepšenie vykonávania dohody o užšom hospodárskom partnerstve (CEPA) medzi Čínou a Macaom. Dňa 14. decembra 2011 bol podpísaný ôsmy dodatok k tejto dohode. Ostrov Hengqin patriaci k čínskemu mestu Zhuhai, je hlavným rozvojovým projektom v rámci spolupráce Macaa, mesta Zhuhai a provincie Guangdong na základe rámcovej dohody o spolupráci medzi provinciou Guangdong a OAO Macao. Považuje sa za ukážkový príklad novej formy spolupráce medzi regionálnymi orgánmi a OAO Macao. Jeden kilometer štvorcový z rozlohy tohto ostrova, ktorý si prenajalo Macao, sa bude využívať pre potreby macajskej univerzity, pričom zostávajúce 4 km2 sa použijú na účely podnikateľského inkubátora. O túto časť ostrova Hengquin prejavili silný záujem aj európske podnikateľské subjekty. Prenajatá plocha bude patriť do macajskej jurisdikcie a pripravujú sa podrobnejšie plány. Vláda OAO Macao vylúčila, že by na tomto svojom novom území mala umožniť budovanie ďalších kasín. Macao dosiahlo výrazný pokrok v rámci vytvárania svojho systému dohôd o výmene informácií na daňové účely. V roku 2011 uzatvorilo osem takýchto dohôd a jeden protokol o zabránení dvojitého zdanenia, ktoré obsahujú ustanovenia o výmene informácií medzi Macaom a jeho obchodnými partnermi. Macao už predtým malo uzatvorených 5 dohôd o zabránení dvojitého zdanenia, takže momentálne dosiahlo hranicu 12 príslušných dohôd o daňových veciach stanovenú zoskupením G-20 (6 z týchto dohôd má Macao s členskými štátmi EÚ). Úsilie Macaa zamerané na uzatvorenie dohôd v súlade s medzinárodne dohodnutými štandardmi sa stretlo s náležitým ohlasom na Celosvetovom fóre OECD pre transparentnosť a výmenu informácií v rámci jeho hodnotiacej správy z prvej fázy partnerského preskúmania. Pokiaľ ide o vzájomný obchod medzi EÚ a Macaom, od roku 2008 došlo k obratu v rámci bilaterálnych tovarových tokov a EÚ do Macaa vyváža viac než Macao do EÚ. Vyplýva to z postupne sa zmenšujúcej výrobnej základne Macaa a masívneho dopytu po importovanom tovare. V prvých deviatich mesiacoch roka 2011 vývoz EÚ do Macaa prudko vzrástol o 68 % a dosiahol hodnotu 247 miliónov EUR, pričom dovozy z Macaa do EÚ predstavovali 60 miliónov EUR[5]. Európska únia bola pre Macao druhým najdôležitejším dodávateľom po Číne a podiel EÚ na celkovom dovoze do Macaa v roku 2011 dosahoval úroveň 24 %[6]. Pokiaľ ide o investície, v Macau je usadených 54 spoločností s pôvodom v EÚ[7]; viac než polovica z nich sa venuje veľkoobchodnej a maloobchodnej činnosti, zvyšok tvoria finančné inštitúcie, podniky pôsobiace v oblasti dopravy, komunikácií a priemyselnej výroby. V Macau sú čoraz aktívnejšie aj podnikateľské komory EÚ. Spolupráca medzi EÚ a Macaom V roku 2011 sa bilaterálne vzťahy a spolupráca medzi EÚ a Macaom naďalej rozvíjali na už vytvorených kvalitných základoch. Hlavným cieľom oboch partnerov je aj naďalej posilnenie vzájomnej spolupráce, a to aj v nových kľúčových oblastiach spoločného záujmu. To sa opätovne potvrdilo aj počas konštruktívnych diskusií na výročnom zasadnutí spoločného výboru EÚ a Macaa, ktoré sa konalo 29. júna 2011 v Macau. Počas tohto zasadnutia spoločného výboru obe strany zhodnotili aktuálny vývoj v rámci ich vzťahov, a to aj v oblasti obchodu a investícií. Strany spoločne preskúmali existujúce činnosti v rámci spolupráce vrátane programu právnej spolupráce medzi EÚ a Macaom, prebiehajúci program odborného vzdelávania pre macajských tlmočníkov, ako aj mnohé iné činnosti realizované v Macau v rámci Programu obchodných informácií pre Hongkong a Macao Európskej únie (EUBIP). Strany si poskytli aktuálne informácie o stave spolupráce v oblasti daňových záležitostí a o svojich stanoviskách, pokiaľ ide o možnosti posilnenej spolupráce v oblasti zdaňovania úspor. Takisto došlo k produktívnej výmene názorov o ostatných zásadných otázkach spoločného záujmu, kam okrem iného patrí aj vzdelávanie, kultúrna výmena a ochrana životného prostredia, a strany vyjadrili svoju pripravenosť preskúmať tieto oblasti ako prípadné sféry budúcej spolupráce. Európska únia vyzvala Macao, aby podpísalo Dohodu WTO o vládnom obstarávaní (GPA). Pokrok dosiahnutý vo všetkých týchto nových oblastiach ilustruje prehlbujúce sa bilaterálne vzťahy medzi EÚ a Macaom. Popri stretnutí spoločného výboru EÚ a Macaa, ktoré sa konalo 29. júna 2011, bola parafovaná aj horizontálna zmluva medzi EÚ a Macaom o určitých aspektoch leteckých služieb. Tento krok je prejavom prehlbovania sa ich bilaterálnych vzťahov v oblasti leteckej dopravy. Počet činností Programu obchodných informácií pre Hongkong a Macao Európskej únie (EUBIP), na ktorého financovaní sa podieľa Európska komisia a ktorý riadi Európska obchodná komora v Hongkongu, sa ďalej zvyšoval a tieto činnosti sa stali rozmanitejšími. Program EUBIP neprestáva byť úspešným nástrojom na zlepšovanie porozumenia medzi podnikateľskými spoločenstvami EÚ a Macaa. V priebehu roka 2011 medzi priority patrili kríza štátnych dlhov, dohoda o užšom hospodárskom partnerstve (CEPA) a obchodné vzťahy medzi EÚ a Čínou, ako aj účasť na dvoch významných výročných podujatiach v Macau (macajský medzinárodný investičný a obchodný veľtrh – MIF a macajské fórum a výstava so zameraním na spoluprácu v environmentálnej oblasti – MIECF). Účasť EÚ spolu s členskými štátmi a európskymi podnikateľskými subjektmi v rámci jedného spoločného pavilónu na týchto dvoch podujatiach priniesla značné zvýšenie povedomia o EÚ a európskym vystavovateľom poskytla aj dobrý základ pre nadväzovanie kontaktov s návštevníkmi z Macaa a pevninovej Číny. Program EUBIP pre svoje aktivity v Macau získal silnú podporu a spoluúčasť od podnikateľských komôr členských štátov EÚ. Priamejšia účasť podnikateľských subjektov usadených v Macau na činnosti združení jednotlivých odvetví, ktoré sú podporované v rámci EUBIP, by však prispela k lepšiemu vymedzeniu a porozumeniu podnikateľských problémov a záujmov. Európska únia a členské štáty zastúpené na tomto území vyvíjajú čoraz intenzívnejšie úsilie v oblasti verejnej diplomacie s cieľom ďalšieho prehĺbenia vzťahov s Macaom, posilnenia medziľudských kontaktov a podpory vzdelávacích výmen medzi inštitúciami a v prípade študentov v rámci programu Erasmus Mundus. EÚ naďalej podporuje katedru Jeana Monneta na univerzite v Macau, ktorá pokračuje v organizovaní viacerých úspešných každoročných konferencií pomenovaných po tomto predstaviteľovi. Spoločná fotografická výstava svetového kultúrneho dedičstva EÚ a UNESCO prispela k prehĺbeniu medzikultúrneho dialógu. Koncom roka 2011 EÚ vyhlásila výzvu na predkladanie návrhov v súvislosti s akademickým programom EÚ v Macau, ktorý sa má realizovať v období rokov 2012 až 2015. Hlavným cieľom je rozvoj podporných činností v záujme posilnenia viditeľnosti EÚ a takisto aj posilnenie akademickej spolupráce s európskymi inštitúciami vyššieho vzdelávania, a to aj poskytnutím motivácie, aby sa vedeckí pracovníci a študenti venovali výskumu a štúdiám zameraným na otázky EÚ. Počas roka 2011 sa pokračovalo v spolupráci zameranej na zvýšenie počtu tlmočníkov, ktorí poskytujú macajským orgánom služby v záujme pokrytia ich potrieb súvisiacich s bilingválnou administratívnou v čínskom a portugalskom jazyku. V rámci programu sa realizuje odborné vzdelávanie tlmočníkov v Macau a Bruseli v priebehu päťmesačného obdobia. Európska únia bude ďalej rozvíjať vzťahy s OAO Macao, posilňovať hospodárske a obchodné kontakty, spoluprácu s podnikateľským sektorom a občianskou spoločnosťou a podporovať mobilitu a výmeny s obyvateľmi Macaa. Rôzne formy výmen a dialógu medzi EÚ a Macaom budú prebiehať aj v roku 2012. Európska únia očakáva, že sa predovšetkým posilnia činnosti súvisiace s kultúrnymi výmenami a akademickými otázkami. [1] Ak nie je uvedené inak, všetky ekonomické údaje o Macau pochádzajú z oficiálnych štatistík vydaných vládnym Úradom pre štatistiku a sčítanie ľudu OAO Macao. [2] Zdroj : vládny úrad OAO Macao pre kontrolu a koordináciu v oblasti hazardných hier. [3] Zdroj : vládny úrad OAO Macao pre pozemky, verejné práce a dopravu. [4] Zdroj : vládny úrad OAO Macao pre financie. [5] Zdroj : Eurostat, údaje k 12. januáru 2012. [6] Zdroj : štatistické údaje o vonkajšom obchode s tovarom poskytnuté vládnym úradom OAO Macao pre štatistiku a sčítanie ľudu. [7] Zdroj : štatistické údaje o priamych investíciách za rok 2010 poskytnuté vládnym úradom OAO Macao pre štatistiku a sčítanie ľudu.